b'\n_START_ARTICLE_\nTemplul Coral din Bucure\xc8\x99ti\n_START_SECTION_\nIstoric\n_START_PARAGRAPH_\nConstruirea templului s-a f\xc4\x83cut la ini\xc8\x9biativa lui Isaac Leib Weinberg, un evreu polonez din Bucure\xc8\x99ti, unul dintre liderii organiza\xc8\x9biei "Comunitatea Cultului Israelit Modern" din Bucure\xc8\x99ti. El a propus construirea unei sinagogi mari \xc8\x99i impresionante cum aveau marile capitale ale Europei - Viena, Dresda sau Paris. Templul Coral este o replic\xc4\x83 a Sinagogii Tempelgasse din Viena, cunoscut\xc4\x83 \xc8\x99i ca Templul din cartierul Leopoldstadt, construit\xc4\x83 \xc3\xaen perioada 1855-1858 dup\xc4\x83 planurile arhitectului austriac Ludwig F\xc3\xb6rster \xc8\x99i distrus\xc4\x83 de nazi\xc8\x99ti \xc3\xaen 1938._NEWLINE_Comunitatea Evreilor a cump\xc4\x83rat la 27 aprilie 1857 un teren \xc3\xaen Mahalaua Stelei, de la Mihail R. Atanasiu, pentru 2.400 de galbeni. \xc3\x8en acela\xc8\x99i an s-a realizat prima variant\xc4\x83 a proiectului de construc\xc8\x9bie, care prevedea ca templul s\xc4\x83 aib\xc4\x83 tr\xc4\x83s\xc4\x83turi gotice. Lucr\xc4\x83rile s-au desf\xc4\x83\xc8\x99urat \xc3\xaen timpul anilor de dispute \xc3\xaentre fac\xc8\x9biunea ortodox\xc4\x83, condus\xc4\x83 de \xc8\x99ef-rabinul Meir Leibu\xc8\x99 Malbim \xc8\x99i fac\xc8\x9biunea progresist\xc4\x83, condus\xc4\x83 de omul de \xc8\x99tiin\xc8\x9b\xc4\x83 originar din Gali\xc8\x9bia, dr. Iuliu Barasch._NEWLINE_Lucr\xc4\x83rile efective au fost \xc3\xaencepute abia \xc3\xaen anul 1864, la ini\xc8\x9biativa Asocia\xc8\x9biei pentru Construirea Templului, condus\xc4\x83 de Iacob Loebel, \xc8\x99eful B\xc4\x83ncii Otomane din Bucure\xc8\x99ti. Proiectul de construc\xc8\x9bie a fost realizat de arhitec\xc8\x9bii vienezi I. Enderle \xc8\x99i Gustav Freiwald, edificiul urm\xc3\xa2nd a fi realizat \xc3\xaentr-un stil "mauro-bizantin". La 21 iulie 1864 a fost pus\xc4\x83 piatra de temelie, lucr\xc4\x83rile fiind aproape finalizate la \xc3\xaenceputul anului 1866, c\xc3\xa2nd s-au comandat la Budapesta sulurile Torei \xc8\x99i alte lucruri necesare serviciului divin ._NEWLINE_Inaugurarea templului a fost am\xc3\xa2nat\xc4\x83 din cauza incendierii cl\xc4\x83dirii de c\xc4\x83tre na\xc8\x9bionali\xc8\x99tii rom\xc3\xa2ni care protestau \xc3\xaempotriva acord\xc4\x83rii cet\xc4\x83\xc8\x9beniei rom\xc3\xa2ne pentru evrei, care urma s\xc4\x83 fac\xc4\x83 parte din Constitu\xc8\x9bia din 1866. La data de 18/30 iunie 1866, Guvernul a fost nevoit s\xc4\x83 retrag\xc4\x83 din proiectul Constitu\xc8\x9biei articolul referitor la \xc3\xaencet\xc4\x83\xc8\x9benirea evreilor. Arhitectul Burelli a estimat pagubele produse l\xc4\x83ca\xc8\x99ului de cult la 209.369 de lei, iar la repara\xc8\x9biile efectuate a contribuit cu bani \xc8\x99i domnitorul Carol I al Rom\xc3\xa2niei._NEWLINE_Dup\xc4\x83 renovarea sa, Templul a fost inaugurat la 6 iulie 1867 de c\xc4\x83tre rabinul reformist Antoine Levy , la ceremonie particip\xc3\xa2nd reprezentan\xc8\x9bi ai guvernului \xc8\x99i diploma\xc8\x9bi str\xc4\x83ini._NEWLINE_\xc3\x8en decursul timpului, templul a suferit interven\xc8\x9bii de restaurare care i-au modificat expresia arhitectural\xc4\x83. \xc3\x8en anul 1892 au fost ad\xc4\x83uga\xc8\x9bi contrafor\xc8\x9bi la exterior, iar \xc3\xaen interior s-a construit cel de-al doilea nivel al galeriei. \xc3\x8en anul 1932, s-au desf\xc4\x83\xc8\x99urat lucr\xc4\x83ri de extindere, dup\xc4\x83 planurile arhitec\xc8\x9bilor Iuliu Leoneanu \xc8\x99i Grigore Hirs, al\xc4\x83turi de inginerii C.I. Flachs \xc8\x99i Maximilian Marcus. S-a construit o nou\xc4\x83 arip\xc4\x83 care avea la parter o sal\xc4\x83 de conferin\xc8\x9be \xc8\x99i festivit\xc4\x83\xc8\x9bi \xc8\x99i o camer\xc4\x83 a slujitorilor de cult, iar la etaj muzeu, arhiva \xc8\x99i biblioteca. Tot \xc3\xaen acei ani (1932-1934), s-au construit sc\xc4\x83ri suplimentare spre balcoanele de la etajul I, s-a schimbat instala\xc8\x9bia de \xc3\xaenc\xc4\x83lzire central\xc4\x83 \xc8\x99i s-au \xc3\xaenlocuit o serie de decora\xc8\x9bii degradate._NEWLINE_Afectat de cutremurul din 10 noiembrie 1940, templul a fost devastat de legionari \xc3\xaen ianuarie 1941, necesit\xc3\xa2nd lucr\xc4\x83ri de consolidare \xc8\x99i repara\xc8\x9bii. Edificiul a fost complet renovat \xc3\xaen 1945, sub coordonarea arh. Iuliu Leoneanu, cu materiale mai modeste ._NEWLINE_\xc3\x8encep\xc3\xa2nd cu anul 2008, s-au desf\xc4\x83\xc8\x99urat noi lucr\xc4\x83ri de consolidare, conservare \xc8\x99i restaurare, dup\xc4\x83 proiectul elaborat de arhitectul Niculae Vl\xc4\x83descu \xc8\x99i inginerii Traian Popp \xc8\x99i Florin P\xc4\x83une. Lucr\xc4\x83rile de interven\xc8\x9bie constau \xc3\xaen: consolidarea funda\xc8\x9biilor prin subturn\xc4\x83ri \xc3\xaen ploturi armate, crearea unei centuri perimetrale din beton armat la nivelul corni\xc8\x99ei, crearea prin c\xc4\x83m\xc4\x83\xc8\x99uiri a 4 tuburi de beton armat pe casa sc\xc4\x83rilor legate prin grinzi longitudinale de beton armat contrav\xc3\xa2ntuite, consolidarea masivelor de zid\xc4\x83rie portant\xc4\x83 prin refaceri, reteseri \xc8\x99i injectare, consolidarea  \xc8\x99arpantei \xc8\x99i refacerea \xc3\xaenvelitorii, restaurarea pardoselilor \xc8\x99i a t\xc3\xa2mpl\xc4\x83riilor, restaurarea zugr\xc4\x83velilor policrome, a vitraliilor \xc8\x99i feroneriei, restaurarea mobilierului original \xc8\x99i restaurarea elementelor decorative._NEWLINE_\xc3\x8en lista sinagogilor din Rom\xc3\xa2nia publicat\xc4\x83 \xc3\xaen lucrarea Seventy years of existence. Six hundred years of Jewish life in Romania. Forty years of partnership FEDROM \xe2\x80\x93 JOINT, editat\xc4\x83 de Federa\xc8\x9bia Comunit\xc4\x83\xc8\x9bilor Evreie\xc8\x99ti din Rom\xc3\xa2nia \xc3\xaen anul 2008, se preciza c\xc4\x83 Templul Coral din Bucure\xc8\x99ti era \xc3\xaen func\xc8\x9biune._NEWLINE_Templul Coral \xc3\xaenc\xc4\x83 mai g\xc4\x83zduie\xc8\x99te servicii religioase, fiind una dintre cele mai frecventate sinagogi din ora\xc8\x99 \xc8\x99i din Rom\xc3\xa2nia. \xc3\x8en fa\xc8\x9ba templului a fost amplasat un monument \xc3\xaen forma unei menore \xc3\xaen memoria victimelor Holocaustului._NEWLINE_\xc3\x8en decursul timpului, aceast\xc4\x83 sinagog\xc4\x83 a fost vizitat\xc4\x83 de c\xc4\x83tre Patriarhul Bisericii Ortodoxe Rom\xc3\xa2ne, Justinian Marina, \xc8\x99i de mul\xc8\x9bi lideri ai evreilor de pe mapamond, cum ar fi Moses Montefiore, Menachem Ussishkin, Zeev Jabotinski, Golda Meir, Menahem Begin, Itzhak Shamir, Shimon Peres, Itzhak Rabin, rabinii Shlomo Goren \xc8\x99i Israel Meir Lau etc.\n_START_SECTION_\nArhitectura templului\n_START_PARAGRAPH_\nTemplul Coral are subsol, parter \xc8\x99i dou\xc4\x83 etaje, av\xc3\xa2nd o suprafa\xc8\x9ba construit\xc4\x83 a parterului de 647 m\xc2\xb2 \xc8\x99i a subsolului, unde se afl\xc4\x83 centrala termic\xc4\x83, de 47 m\xc2\xb2. Dimensiunile edificiului sunt urm\xc4\x83toarele: lungime - 32 m, l\xc4\x83\xc8\x9bime - 14 m \xc8\x99i \xc3\xaen\xc4\x83l\xc8\x9bime - 32 m._NEWLINE_Fa\xc8\x9bada cl\xc4\x83dirii este fragmentat\xc4\x83, fiind placat\xc4\x83 cu c\xc4\x83r\xc4\x83mizi \xc3\xaen dou\xc4\x83 culori. Portalul de intrare este \xc3\xaen stil maur este \xc3\xaencununat de o arcad\xc4\x83 \xc3\xaen plin cintru cu lambrechin. \xc3\x8en registrul superior se afl\xc4\x83 decora\xc8\x9biuni cu rozete. Corni\xc8\x99a este bogat decorat\xc4\x83 \xc8\x99i se termin\xc4\x83 la col\xc8\x9buri cu 6 turnule\xc8\x9be pinaclu \xc3\xaempodobite cu arce \xc8\x99i colonete._NEWLINE_Interiorul este \xc3\xaemp\xc4\x83r\xc8\x9bit \xc3\xaen trei nave (nava central\xc4\x83 acoperit\xc4\x83 de o bolt\xc4\x83 semicilindric\xc4\x83 \xc8\x99i navele laterale separete de arcade de nava central\xc4\x83).'